**Мектепке дейінгі жастағы балаларды қашықтан оқыту туралы**

Қымбат Нурахметовна Касиева

«Ботагөз» сәбилер балабақшасы» КМҚК

Шахтинск қаласы, Қарағанды облысы

 Коронавирус ауруының пандемиясына байланысты білім беру ұйымдарының карантин жағдайына көшкеніне бірталай уақыт болды. Осыған байланысты білім беру бағдарламаларын қашықтықтан оқыту арқылы жүзеге асыру жолға қойылды. Біздің мектепке дейінгі білім беру ұйымының педагогтары инновациялық технологияларды сарапқа салып, қашықтықтан оқытуға арналған білім беру платформаларын іс жүзінде қолдана бастады. Әрине, педагогтар үшін де, тәрбиеленушілер үшін де бұл жаңа, беймәлім қызмет түрі болды. Неден бастаймыз? Қалай болады? т.б. сұрақтар бәрімізді өте алаңдатты. Тіпті күнделікті тәрбиелеу- білім беру үдерісінде ақпараттық- коммуникативтік технологияларды белсенді қолданып жүрген педагогтар да абдырап қалды.

 Алдымен қашықтықтан оқыту деген не? деген сұраққа жауап беріп көрейік. Қашықтықтан оқыту-бұл Интернет желісі мен басқа да интерактивті технологиялардың көмегімен іске асырылатын оқытушы мен оқушының қашықтықтан өзара іс-қимылы.

 Алдымен,педагог-бала-ата-ана серіктесігі үшін жұмысқа ыңғайлы платформа таңдалды. Бізге, балабақша педагогтары үшін қашықтықтан оқыту үшін ZOOM білім беру платформасын жедел игеруге тура келді.

Заманауи педагогтың осындай жаңа ақпараттық технологияларды игеруі құптарлық нәрсе. Бірақ, қашықтықтан оқыту түріне көшу жолында көптеген қиындықтарға тап болдық:

- Білім алушы мен педагог арасында, балалар арасында көзбе-көз қарым-қатынастың болмауы;

- Интернеттің нашар жылдамдығы немесе мүлдем болмауы,

- Үйде гаджеттер мен компьютердің , принтердің және т. б. болмауы;

- Қашықтықтан жұмыс істеу форматына арналған тапсырмалар жиынтығының болмауы;

- Осы форматта тапсырмаларды дайындау үшін құзыреттіліктің жетіспеуі;

- Кері байланыстың болмауы:орындалған тапсырмалардың нәтижелерін көруге мүмкіндіктің болмауы ( кері байланыс үшін WhatsApp әлеуметтік желісін пайдалану);

- Ата-аналардың қашықтан жұмыс істеуіне байланысты уақыттарының болмауы;

- Ата-аналарда білім беру ісінде құзыреттіліктің толық болмауы;

 - Ата-аналардың балалармен тапсырмаларды орындауға құлықсыздығы;

- Балалардың ата-аналарының нұсқауы бойынша тапсырмаларды орындауға құлықсыздығы;

-қашықтықтан оқыту кезінде ерекше білім алу қажеттігі бар балалар (денсаулық мүмкіндіктері шектеулі) білім алу процесінен шет қалуы;

-Тәрбиеші немесе маман баланың мінезінің қалыптасу ерекшеліктерін, білім, білік, дағдыларының дамуын қашықтықтан зерттей алмайды, сондықтан мектепке дейінгі жастағы балаға жеке көзқарасты жүзеге асырудың тиісті құралдарын, әдістері мен нысандарын анықтай алмайды.

-Қашықтықтан оқыту бағдарламалары мен курстарының тапшылығы. Себебі, бүгінгі таңда мұндай оқу құралдарын жасауға, бағдарламалар жасауға қабілетті білікті мамандар көп емес.

-Жеке жағдайларға байланысты уақыттың болмауы (отбасы, үйде өз балаларымен сабақ дайындау)

-Баланың күн тәртібінің бұзылуы, оның көңіл-күйінің нашарлауына, эмоционалдық жағдайының төмендеуіне, нәтижесінде иммунитетінің әлсіреуіне әкеледі. Дұрыс режимді сақтау балаларды тәртіпке келтіреді, олардың жұмысын, тәбетін арттырады, ұйқыны жақсартады, қалыпты физикалық және психологиялық дамуға ықпал етеді. Алайда, барлық ата-аналар баланың күн тәртібін жүзеге асыру үшін жағдай жасай алмайды. Тіпті ересек адамға карантин жағдайында өз күнін дұрыс жоспарлау оңай емес екенін іс жүзінде көрдік.

 Қашықтықтан оқытудың артықшылығына тоқтала кетсем:

-Ата-аналар балаларымен көбірек уақыт өткізіп, олардың білім – тәрбие алу процесіне белсене қатысады.

-Ата-аналар баламен сабақ уақытын, орнын және ұзақтығын өз бетінше жоспарлай алады.

-Ата-аналар қашықтықтан білім алу кезінде ақпараттық –коммуникативтік технология жетістіктерімен танысады, тәжірибеде қолданады. Балаларға арналған дамыту бағдарламаларын іздестіріп, бірге қарайды, тамашалайды. Тамашалаған мультфильм, ертегіні талқылайды. Яғни бала мен ата-ана арасында тілдік, шығармашылық қарым-қатынас орнайды.Баланың сөйлеу тілі дамиды.

-Бала ата-ананың бақылаумен сабақ кезіндегі тәртіпке, табандылыққа,өзін-өзі бағалауға үйренеді.

-Ұялшақ, өзіне сенімсіз балалар қашықтықтан оқыту кезінде өздерін еркін сезініп, оқу материалын мейлінше жақсы игеруге тырысады.

 Қорыта келгенде, мектеп жасына дейінгі баланы қашықтықтан оқыту тақырыбы бүгінгі күні өзекті мәселе және ол туралы қоғамда көптеген пікірталастар туындауда. Ата-аналар қауымдастығы екі жаққа бөлініп, жартысы жаңа бағытты құптаса және балаларының болашағына оптимистік көзқараспен қараса, екінші бөлігі мұндай оқыту түріне мүлдем қарсы және оны еш қолдамайды. Мектеп жасына дейінгі бала балабақшада, өз құрдастарымен бірге дәстүрлі форматта, заманауи инновациялық технологиялар көмегімен тәрбие -білім алуы тиіс. Біздің балабақшада баланың жан-жақты дамыған тұлға болып қалыптасуына барлық жағдай жасалған. Балабақша жұмысының мақсаты жоба әдістері мен инновациялық технологияларды қолдану арқылы мектеп жасына дейінгі баланың жеке басын жан-жақты дамыту, оның физикалық, эмоционалды , танымдық, сөйлеу,көркемдік-эстетикалық, адамгершілік-патриоттық бағытта дамуын қамтамасыз ету. Біз жақын арада індет жойылып, қалыпты өмірге, дәстүрлі тәрбиелеу –білім беру үрдісіне қайта көшеміз деп сенеміз. Мектеп жасына дейінгі балаларды қашықтықтан оқыту карантин және өзін-өзі оқшаулау жағдайындағы уақытша шара ретінде ғана мүмкін деп санаймыз.